Roy Hodgson

**Roy Hodgson** (s. 9. elokuuta 1947 Croydon, Englanti, Iso-Britannia) on entinen englantilainen jalkapalloilija ja valmentaja. Maaliskuusta 2026 lähtien hän on toiminut Bristol Cityn päävalmentajana.

Hodgson tunnetaan kansainvälisesti ehkä parhaiten menestyksestään Sveitsin maajoukkueessa, jonka hän johdatti 1990-luvun puolivälissä kahteen arvoturnaukseen. Hodgson on valmentanut myös useita tunnettuja seurajoukkueita, kuten Liverpoolia, Malmö FF:ää, Inter Milanoa, Blackburnia, Grasshopperia, FC Kööpenhaminaa ja Udinesea, sekä Suomen ja Englannin maajoukkuetta.

Hodgson on toiminut FIFAn ja UEFAn teknisten komiteoiden jäsenenä useissa arvoturnauksissa.

## Ura
Hodgsonin pelasi muun muassa Crystal Palacessa ennen valmennusuransa aloittamista vuonna 1976 ruotsalaisessa Halmstadissa. Hodgson valmensi Halmstadin kahdesti Ruotsin mestariksi. Vuonna 1980 hän siirtyi englantilaiseen Bristol Cityyn toimien aluksi apulaismanagerina ja myöhemmin managerina. Hodgson palasi Ruotsiin vuonna 1983, kun hänestä tuli Örebron päävalmentaja. Vuonna 1985 Hodgson siirtyi Malmön päävalmentajaksi. Hän johti Malmön kahteen Ruotsin mestaruuteen ja kahteen Ruotsin cupin voittoon.

Vuonna 1990 Hodgson muutti Sveitsiin, kun hänestä tuli Neuchâtel Xamaxin päävalmentaja. Sveitsin maajoukkueen päävalmentajaksi Hodgson nimitettiin vuonna 1992. Hän johti Sveitsin vuoden 1994 MM-kisoihin ja siellä toiselle kierrokselle sekä vuoden 1996 EM-kisoihin; tätä ennen Sveitsi ei ollut pelannut arvokisojen lopputurnauksessa sitten 1960-luvun. Hodgson ei kuitenkaan valmentanut itse vuoden 1996 EM-lopputurnauksessa, sillä hän siirtyi syksyllä 1995 Italian suurseuroihin lukeutuvan Interin päävalmentajaksi. Inter-pestin suurimmaksi saavutukseksi jäi UEFA Cupin loppuotteluun selviäminen. Vuonna 1997 Hodgson palasi kotimaahansa, kun hänestä tuli Valioliiga-seura Blackburnin manageri. Hodgsonin ensimmäinen kausi Blackburnissa sujui hyvin, mutta toisella kaudella hänet erotettiin huonon menestyksen johdosta. Seuraavaksi Hodgson valmensi lyhyen ajan Interiä ja sen jälkeen vuoden sveitsiläistä Grasshopperia.

Vuonna 2000 Hodgson nimitettiin tanskalaisen FC Kööpenhaminan päävalmentajaksi. Hän johtikin seuran ainoalla kaudellaan Tanskan mestariksi. Vuonna 2001 Hodgson siirtyi italialaisen Udinesen päävalmentajaksi, mutta hän sai potkut seurasta jo puolen vuoden jälkeen. Tämän jälkeen Hodgson toimi Arabiemiirikuntien maajoukkueen päävalmentajana. Vuodesta 2004 lähtien hän valmensi kaksi kautta norjalaista Vikingiä.

Elokuussa 2005 Hodgson sopi Suomen maajoukkueen valmentamisesta vuoden 2008 EM-kisojen karsinnoissa. Hän aloitti työssään tammikuussa 2006. Hodgson ei onnistunut viemään Suomea kisoihin, vaan Suomi jäi karsintalohkossaan neljänneksi Puolan, Portugalin ja Serbian taakse. Suomi tosin oli kiinni kisapaikassa aina viimeiseen otteluun asti: voitto viimeisessä Portugali-ottelussa olisi vienyt Suomen lopputurnaukseen. Hodgsonin Suomea kiitettiin hyvin organisoidusta puolustuspelistä, mutta moitittiin vaisusta hyökkäyspelistä. Joukkue pelasi karsinnoissa viisi 0–0-tasapeliä, joista yksi oli mainittu karsintojen päätösottelu. 

30. marraskuuta 2007 Suomen Palloliitto ilmoitti, ettei Hodgson enää jatka Suomen maajoukkueen valmentajana. Palloliitto olisi halunnut Hodgsonin jatkavan, mutta hän päätti etsiä uusia haasteita. Hodgsonin oli määrä siirtyä tehtäviin Inter Milanin johtoportaaseen. Hänet palkattiin kuitenkin Valioliiga-seura Fulhamin manageriksi, jossa hän aloitti 30. joulukuuta 2007.  

Hodgsonin johdolla Fulham selvisi putoamiskamppailusta kuiville kauden 2007–08 päätteeksi. Ensimmäisellä täydellä kaudellaan Hodgson johdatti Fulhamin Valioliigassa seitsemänneksi, mikä on seuran historian paras sijoitus. Kaudella 2009/10 Hodgson johdatti Fulhamin Eurooppa-liigassa finaliin, jossa se kuitenkin joutui taipumaan Atlético Madridille jatkoajan jälkeen maalein 2–1.  Hyvät tulokset herättivät jopa keskustelua Hodgsonista seuraavana Englannin maajoukkuevalmentajana. 

Toukokuussa 2010 englantilaisvalmentajat (LMA) valitsivat Hodgsonin vuoden parhaaksi valmentajaksi Englannissa. 

Pitkän spekuloinnin jälkeen Hodgson allekirjoitti 1. heinäkuuta 2010 kolmivuotisen sopimuksen Liverpool FC:n kanssa.  Kausi oli Hodgsonille ja Poolille vaikea. Seura jäi kauas tulostavoitteistaan, eivätkä peliesityksetkään tyydyttäneet. Hodgson joutui myös seuran kannattajien epäsuosioon kritisoituaan heitä tuen puutteesta. Näistä syistä Hodgson saikin Liverpoolista potkut tammikuussa 2011. Hänen paikkansa otti seuraikoni Kenny Dalglish. 

Hodgsonin ei kuitenkaan tarvinnut olla kauaa työttömänä, sillä jo helmikuussa 2011 Valioliigan hännille juuttunut West Bromwich Albion FC palkkasi hänet valmentajakseen vuoteen 2012 ulottuvalla sopimuksella.  Hodgson pelasti West Bromwichin putoamiselta ja jatkoi hyvää työtään seuran valmentajana myös kaudella 2011–12. Vappuna 2012 hänestä tuli Englannin maajoukkueen päävalmentaja nelivuotisella sopimuksella. Hodgson siirtyi tehtäväänsä Valioliigakauden päätyttyä toukokuun puolivälissä. 

Hodgson ilmoitti eroavansa valmennustehtävästään Englannin maajoukkueessa sen kärsittyä 1–2 tappion Islannille jalkapallon EM-kisojen 2016 neljännesvälierässä.

Syyskuussa 2017 Hodgsonista tuli Crystal Palacen päävalmentaja. Toukokuussa 2021 Hodgson jätti Crystal Palacen ja vihjasi jäävänsä eläkkeelle valmennustehtävistä.

Tammikuussa 2022 Hodgsonista tuli Valioliigassa putoamistaisteluun ajautuneen Watfordin päävalmentaja. Hodgson ei onnistunut pelastamaan Watfordia putoamiselta ja toukokuussa 2022 Hodgson vahvisti, ettei jatka Watfordissa enää seuraavalla kaudella.

Maaliskuussa 2023 Hodgson palasi Crystal Palacen päävalmentajaksi loppukauden mittaisella sopimuksella. Crystal Palace sijoittui hänen alaisuudessaan Valioliigassa lopulta sijalle 11 ja kesällä 2023 Hodgson allekirjoitti Crystal Palacen kanssa yksivuotisen jatkosopimuksen. Helmikuussa 2024 hän jätti tehtävänsä.

Englannin mestaruussarjassa pelaava Bristol City nimitti 27. maaliskuuta 2026 Hodgsonin päävalmentajakseen loppukauden mittaisella sopimuksella. Hodgson oli toiminut Bristol Cityn päävalmentajana aiemmin vuonna 1982.

## Saavutukset
*Ruotsin mestaruus (4): 1976, 1979, 1986 ja 1988
*Ruotsin cup (2): 1986 ja 1989
*Tanskan mestaruus: 2001
*UEFA Cup / UEFA Europa League
**Finalisti: 1997, 2010
*MM-2.kierros: 1994
*Selviytyminen EM-kisoihin 1996
*LMA:n vuoden valmentaja Englannissa: 2010

## Muuta
Roy Hodgson johti Muun maailman joukkuetta heinäkuussa 2007 Nelson Mandelan 89-vuotispäivän kunniaksi pelatussa ystävyysottelussa, jossa "kotijoukkue" koostui Afrikan mannerta edustaneista pelaajista. 

## Lähteet

## Aiheesta muualla
*Haastattelu – MTV3 Internet
*Haastattelu – uefa.com 
*Haastattelu – FIFA.com 
*Ylen Elävä arkisto – Roy Hodgson on kokenut koutsi